Grond potenzial tar forza idraulica e biomassa
In studi da la confederaziun mussa ils potenzials energetics da la Svizra 

(gac) En la Svizra savess ins nizzegiar meglier la forza idraulica indigena e la massa biologica. Cundiziun per pudair realisar quai sajan bunas cundiziuns da basa. Quai mussa in studi che l’Uffizi federal per energia (UFE) ha preschentà ier. Ils indrizs idraulics da la Svizra cun 513 centralas ed ina producziun da current da 34 900 gigawat turas pudessan augmentar la producziun enfin l’onn 2050 per maximal 16 pertschient sut circumstanzas optimalas. Sche quellas circumstanzas na sa midian betg cumportia l’augment mo tschintg pertschient. Tar cundiziuns fitg malas quintan ils auturs dal studi schizunt cun ina digren da trais pertschient. 

60% è current d’ovras idraulicas 
Circa 70 pertschient dal potenzial total na anc tratg a niz pudessan ins realisar cun indrizs novs, 30 pertschient sa laschian realisar cun sanaziuns da las centralas, cun turbinas e generaturs pli effectivs, in augment da la cadenza, stgavar ora ils lais da fermada ed engrondiments. 
In dals facturs decisivs per augmentar la forza idraulica sajan leschas favuraivlas a la forza idraulica en quest mument che la fiera da current vegnia averta, di il studi. Circa 60 pertschient dal current indigen deriva da l’aua. 

Trais giadas dapli energia ord massa biologica 
In ulteriur studi dal UFE cumprova ch’il potenzial da la massa biologica per producir energia vegnia nizzegià mo per ina terza. Enfin l’onn 2040 fissi pussaivel da curclar enfin 10 pertschient dal consum d’energia cun massa biologica. La pli gronda cumpart da quest potenzial pudess ins recaltgar per 40 pertschient da laina dal guaud, chagliom e saivs vivas e da mintgamai per circa 20 pertschient da curdems e da restanzas da racolta. Plinavant per 10 pertschient da laina veglia e retagls, per 5 pertschient da culturas dad ers, plantas d’energia e prads artifizials sco per ulteriurs 5 pertschient da massa biologica da prads da fain, territoris protegids e surfatschas da traffic. 
Gia oz existian las tecnologias per producir chalira, current e carburant che sajan era economicas. Ils spezialists cusseglian il diever da chalira cun pignas, la producziun d’electricitad cun biomassa e la producziun da carburants biologics. Ils auturs dal studi vesan dentant ch’i basegna remeduras tar la lescha da planisaziun per indrizs da biogas en l’agricultura. In avantatg fiss l’auta qualitad da questa energia e la producziun da carburants biologics indigens fiss era ina opziun cun bler potenzial per innovaziuns.